Rowers slaan toe op Bloem-vulstasie, blaas kluis oopArgieffoto: SAPD/Facebook Die Parkweg-polisie in Bloemfontein het ŉ volskaalse soektog van stapel gestuur na ŉ groep swaargewapende mans wat Woensdag in die vroeë oggendure ŉ vulstasie in dié stad beroof het. Kapt. Chaka Marope, polisiewoordvoerder, het gesê drie mans, wat klapmusse gedra het, het met ŉ wit Toyota-sedan sonder enige nommerplate by die vulstasie in O.R. Tambo-straat opgedaag. “Twee van hulle was swaar gewapen met hoë kaliber gewere en een het ŉ pistool aan hom gehad,” het Marope gesê. Twee verdagtes het buite die vulstasie se winkel gestaan en wag hou. Hulle het vuurwapens op die petroljoggies gerig en hulle gedwing om hul selfone op die grond te plaas. “Een van die rowers is in die winkel in waar hy na bewering twee kassiere met sy vuurwapen gedreig het. Hy het glo oor die toonbank gespring en die kluis wat in die winkel is met springstof oopgeblaas en die geld daarin gevat.” Die verdagtes het met ŉ aansienlike bedrag geld op die vlug geslaan en is steeds soek.